Lene Espersen (KF), 1998-04-28:
Efter et langt, sejt forløb ser vi nu den lovmæssige udmøntning af Vandmiljøplan II.
Som tidligere ordførere har været inde på, har det drejet sig om at nå et reduktionsmål på ca. 37.000 t, som skulle være den totale udmøntning af den oprindelige vandmiljøplan.
Det skulle dermed også være den danske implementering af EU's nitratdirektiv, og jeg vil gerne indlede med at sige, at Det Konservative Folkeparti er meget glad for, at vi fik forhandlet en aftale på plads, meget glad for, at aftalen dækker et bredt mandat i Folketinget, og jeg synes også, det er vigtigt at fremhæve, at man på afgørende områder er gået ind på de krav, som Det Konservative Folkeparti stillede forud for forhandlingerne, nemlig at vægten først og fremmest skulle lægges på naturens egne virkemidler frem for på afgifter.
Vi har fået våde enge, skovtilplantning, efterafgrøder og andre ting ind i aftalen, og det finder vi er meget positivt.
Det er meget positivt.
Aftalen, vi indgik, er ganske klar.
Jeg tror endog, at miljøministeren har sagt, at det er en af de klareste aftaler, der nogen sinde er indgået i Folketinget, og derfor har Det Konservative Folkeparti også med spænding set frem til behandlingen af denne i Folketinget.
Jeg skal dog for god ordens skyld understrege, at vi naturligvis står ved aftalen og ser frem til en hurtig implementering.
Vi mener heller ikke, at vi skal lovgive med tilbagevirkende kraft.
Vi er også helt generelt optaget af, at bemyndigelserne til de pågældende ressortministre i størst muligt omfang udmøntes på en sådan måde, at der er klarhed omkring det.
Og vi håber på, at der bliver mulighed for, at aftaleparterne under hele forløbet, og indtil Vandmiljøplan II er på skinner i år 2003, er grundigt involveret i arbejdet og så godt informeret som overhovedet muligt. Vi prioriterer ligeledes en lempelig og fleksibel administration meget højt, og det var helt generelt.
Vi synes, det er en smule skræmmende, når man i L 58 ligefrem skriver, at det bliver nødvendigt med nye bygninger af huse for at få plads til alle de mennesker, der skal administrere Vandmiljøplan II.
Så lad os prøve og se, om ikke vi kan gøre administrationen så fleksibel og lempelig som overhovedet muligt.
Naturligvis har vi forståelse for, at eksempelvis inden
for Skatteministeriets ressortområde er der behov for seriøs ligning.
Der kan ikke være tale om, at vi hopper over, hvor gærdet er lavest, men vi håber alligevel på, at vi i den generelle administration - og det bliver nok mest inden for Fødevareministeriets område - kan lave en lempelig praksis, så vi ikke propper masser af mennesker ind i et hus til bare at sidde og administrere.
L 55 omhandler administration af vådområderne, og vi må sige, at som udgangspunkt er Det Konservative Folkeparti mest til sinds at lade amterne beholde den opgave, ganske enkelt fordi vi skønner, at man når størst lokal opbakning bag en decentral proces.
Vi er meget optaget af den praktiske udmøntning, men vi understreger, at det, der naturligvis er afgørende, er, at vi får de vådområder udlagt, og derfor håber vi på, at amterne vil vise en stor velvilje i den anledning.
Ellers må vi jo tage punktet op til drøftelse igen, men som udgangspunkt synes vi, at det er en fornuftig model.
Vi ser også problemer eksempelvis på området omkring de kunstigt afvandede områder, hvor Miljøministeriet lægger op til en ændret status.
Vi er enige i, at princippet om frivillighed skal være det bærende element, når vådområderne skal udlægges, men vi er indstillet på at benytte ekspropriation, såfremt en enkelt eller nogle få lodsejere forhindrer et ellers gennemførligt projekt.
Men jeg mener, det er nødvendigt at få understreget, at det kun er i tilfælde, hvor en enkelt eller nogle få lodsejere modsætter sig, at man kan benytte ekspropriationen.
Harmonikravene skal naturligvis administreres under hensyntagen til de nuværende lovligt etablerede bedrifter.
L 56 giver lovhjemmel til yderligere beskyttelse af drikkevandet, og vi lægger meget stærkt vægt på, at indsatsplanerne skal gennemføres ved frivillige aftaler med de berørte lodsejere, og at de områder, der inddrages, automatisk gives kompensation ved rådighedsindskrænkninger.
Vi er temmelig skeptiske over for mulighederne for, at amterne og kommunerne kan foretage forbud mod pesticider i enkeltområder, uden at dette er klart dokumenteret via følsomhedsanalyser. Vi lægger megen vægt på Drikkevandsudvalgets betænkning, men vi synes, det er væsentligt at få fremhævet, at der skal foreligge følsomhedsanalyser.
L 58 regulerer forholdet mellem afgiftssystemet og gødningsplansystemet og giver i forbindelse hermed også lovhjemmel til at sænke kvælstofnormerne.
Ligeledes fastsættes krav om udnyttelse af kvælstof i husdyrgødning og krav om efterafgrøder, sådan som Vandmiljøplan II fastslår.
Med hensyn til efterafgrøder har Det Konservative Folkeparti lidt de samme spørgsmål som dem, Venstres ordfører
allerede har stillet, og vi forventer naturligvis, at man udmønter reglerne omkring efterafgrøder på en fleksibel måde.
Så længe de miljømæssige mål nås,
er der ingen grund til at genere landbrugets omstillingsevne eller fleksibilitet.
Vi har ligeledes noteret os, at der er indkommet mange beklagelser over selve den administration og registrering, der lægges op til, og vi har forståelse for, at man af ligningsmæssige og andre årsager skal have klarhed over tingene.
Vi taler ikke for, at man skal kunne snyde sig igennem, men vi vil under udvalgsarbejdet arbejde for, at tingene kan lade sig gøre i praksis.
De virker en smule bureaukratiske, sådan som de er formuleret i de fremsatte lovforslag, og det vil vi derfor undersøge grundigt under udvalgsarbejdet.
Vi er af den opfattelse, at den nuværende planperiode godt kunne bibeholdes, men det er naturligvis noget, vi er villige til at dyrke under udvalgsbehandlingen.
Vi synes også, vi skulle forsøge at forbedre teksten omkring lageropgørelser.
Det kan ikke være rigtigt, at man i praksis gør det umuligt at have en ejendom uden for planperioden.
Og sådan er der så mange ting, vi synes der er behov for en grundig drøftelse af.
Men som sagt, synes jeg, det er nødvendigt at få fremhævet, at der ikke er nogen ultimative krav fra Det Konservative Folkeparti, men vi håber på, at aftaleparterne vil være med til at gøre det her regelsæt så fleksibelt og praktisk som overhovedet muligt. Ganske enkelt fordi vi jo alle sammen har en interesse i, at landbruget er vores medspillere og ikke modspillere i den proces, vi skal ind i.
Vi er i hvert fald alle sammen interesserede i at nå de miljømæssige mål.
L 67 er skatteministerens del af aftalen, der omhandler den kvælstofafgift, som alle uden tilknytning til erhvervet eller erhvervsdrivende med en omsætning på under 20.000 kr. skal betale.
Vi synes derfor også, det er rigtigt at holde fast i det velkendte gødningsregnskab som opgørelsesinstrument.
Vi vil undervejs nøje følge med i, hvorledes de øvrige medlemslande griber dette problem an.
Og det er en smule sørgeligt at kunne konstatere, at Danmark sådan set er det eneste land, der har gjort noget ved det her problem.
Men det er som sagt noget, jeg mener vi skal følge nøje i det videre forløb. Til slut vil jeg godt understrege vigtigheden af, at vi kommer i gang.
Jeg synes, det er godt, at vi får den her sag afsluttet inden Folketingets sommerferie, så vi i Danmark kan få implementeret reglerne.
Sagen er jo den, at vi ved, at der er en revisionsdato i år 2000, og i det lys har vi jo en mulighed for måske at se tingene på en helt anden måde.
Vi har bl.a. en landbrugsreform inden for EU, der skal gennemføres, vi har forhandlinger på WTO-niveau, og der er mange andre ting, som kan bevirke, at vi under alle omstændigheder skal ind og så se på instrumenterne.
Derfor gør vi klogt i at nå så langt som muligt det første par år.
Det Konservative Folkeparti vil derfor gå positivt ind i udvalgsbehandlingen, men vil som sagt forsøge at få afdækket nogle af de punkter, som vi mener der er grund til at stille spørgsmålstegn ved.
Vi håber på, at vi kan få udmøntet den meget klare aftale i et lige så klart lovsæt.
Det mener jeg vi alle sammen har en klar interesse i.